**Педагогикалық ұстаным: түсінігі мен түрлері**

 Адамның өмірлік ұстанымы – оның мінез-құлқына және қызметіне әсер ететін нақты әлеуметтік жағдайларға байланысты идеологиялық және моральдық көзқарастар, білім мен дағдылардың, нанымдардың және әдеттердің көрінісі.

 Адамның белсенді өмірлік ұстанымы бала кезінен қалыптасуы керек. Ол күнделікті қиындықтарды еңсеру, әлеуметтік тәжірибені меңгеру және кәсіби дағдыларды игеру нәтижесінде адамзатты оқыту мен тәрбиелеу үдерісінде ұзақ уақыт бойы дамып келеді.

 Ұстаным деп – белгілі бір мәселеге қатысты көзқарасты атаймыз. Ал психологтар болса, «ұстаным» сөзін – адамның белгілі бір іс-әрекетке бейімділігі деп түсіндіреді [1;85].

 Белсенді өмірлік ұстаным мұғалімдер мен педагогтар арасында да, студенттер арасында да болуы тиіс. Оның қатысуы педагогикалық үдерістің барлық қатысушыларының өзара іс-қимыл мен іс-әрекеттерге, білім беру қызметінің нәтижелеріне қолдау көрсететін және жақсартылған қарым-қатынастарының сапасы үшін жауапкершіліктің өте жоғары деңгейін білдіреді. Мұғалімдердің белсенді өмірлік ұстанымының ерекше маңызы бар. Ол белгілі бір қиындықтарды жеңу, кәсіби дағдылар мен тәжірибені игеру тәрбиелеу, оқыту және үйрету.

 Педагогикалық ұстаным дегеніміз – ұйымдастыру жолдары мен әдістерді анықтайтын, оқыту үдерісінің мақсаттарына, заңдылықтарына сәйкес базистік жағдайлар. Сонымен қатар жүріс-тұрысы мен мінез-құлқының негізгі қағидаттарын, білімгелермен қарым-қатынасында оның көзқарасын, әрекеттерін еркін және жауапкершілікпен анықтау [2;115]. Демек, педагогтың көзқарасын қалыптастыруға оның мамандығына байланысты ұстанымдары ықпал етеді. Ал өз кезегінде педагогтың көзқарастары сабақты түсіндіре, жеткізе алуының қайнар көзі. Сол себепті, кез келген педагог өзінің ұстанымдары мен көзқарастарының, білімінің және болжамдарының желісінде сапалы білім бере білуі тиіс. Рамон Пажарес: «Ұстаз оқыту стилін таңдаған кезде оның білімінен гөрі, ұстанымдарына негізделген ойлары аудиторияға ықпалдырақ болатынын ескеруі керек» екенін айтады [3;75]. Ғалымның сөзінен педагогикалық ұстаным мұғалім үшін және олардың педагогикалық қызметі үшін ерекше талап екенін ұғамыз.

 Оқыту ұстанымдары – дидактикалық үдерісті жүргізу және ұйымдастыру үшін құрылған нормативтік талаптар мен мақсатты ойлардың жиынтығы. Ұстанымдар – жалпы педагогикалық заңдар, нормалар, оқытуды басқару үдерісінің жиынтығы болып табылады [2;47]. Қазіргі заманғы дидактикада классикалық ежелден танымал сондай-ақ ғылым мен тәжірибенің көбеюі нәтижесінде пайда болған ұстанымдар бар.

Ғұлама ғалым әл-Фараби «Тәрбиесіз берген білімнің күні қараң», – дейді [4;95]. Ұлы ұстаздың айтқан сөзінен білімнің бастауы тәрбиеден екенін ұғамыз. Ахмет Байтұрсынұлының барлық педагогикалық еңбектерінің тәрбиелік мәнін зерделейтін болсақ, онда педагогика жолындағы ұстанымының болашақ мамандарды тәрбиелеудегі, кісілік келбетін қалыптастырудағы мүмкіндіктердің мол екендігіне көзіміз жетеді.

 «Тіл жұмсар» атты еңбегінде: «Бала білімді тәжірибе арқылы өз бетінше алу керек. Мұғалімнің қызметі – оның білімінің, шеберлігінің керек орны өздігінен алатын тәжірибелі білімнің ұзақ жолын қысқарту үшін, ол жолдан басқалар қиналмай оңай өту үшін, керек білімін кешікпей кезінде алып отыру үшін, балаға күшіне қарай шағындап беру мен бетін белгілеген мақсатқа қарай түзеп отыру үшін керек», – дейді [4;115]. Бұл айтылғандардан педагог тек қана жол көрсетуші, бағыт-бағдар ғана беруші екенін көруімізге болады. Сонымен қатар, оқыту әдістемесіне қарай Ахмет Байтұрсынұлы мен Жүсіпбек Аймауытұлының идеясы бір-бірімен ұқсас келеді. Жүсіпбек Аймауытұлы оқытудағы негізгі әдістемелік ұстанымын былай деп береді: 1) Жаңа өтілетін сабақты баланың білетін мәліметтерімен байланыстыру; 2) қажетті таныстыру арқылы сабақтың мазмұнына баланың ынтасын, ілтипатын ояту; 3) сабаққа қатысты қызықты сұрақтар қою арқылы қызығушылығын сақтап қалу; 4) қажетсіз мәліметтерді балаға ұсынбай, қызықты нәрселерді ғана сөйлеп, үйрету: 5) баланы жалықтыратын біркелкі мәліметтер бермей, түрлі қызықты әдістер қолдану; 6) оқыту деректі, көрнекті болу және оған сай жобаларды дұрыс қолдану; 7) өзгелердің қызығушылығын ояту үшін, оқытушы өзіде сол сабаққа қызығушылықпен қарап, жақсы көруі керек [4;125]. Бұл ұстанымдары арқылы педагог балаға тек қана кітаптағы дайын мәліметтерді беріп қоймай, сонымен бірге өзінің тәжірбиесіндегі баланы қызықтыратын, көңілін сол сабаққа аударатын әдістерді қолдану керектігін ұғамыз.

 Педагогикалық ұстанымдар жүйесі Ю.К.Бабанский, В.И.Загвязинский, М.Н.Скаткин сынды басқа да ғалымдардың қажырлы еңбектері нәтижесінде құрылды. Оқушылардың танымдық және тәжірибелік көзқарастары педагогикалық басқарудың пайда болу және даму деңгейлеріне, барлық ұстанымдардың жеке тұлғаны қалыптастыруға бағытталуына, әрбір оқушының жеке дара тұлға екенін ескере отырып, келесі ұстанымдар жүйесі жинақталды:

 1. Оқытудың бірізділігі және жүйелілігі ұстанымы

 2. Ғылыми мазмұн мен ғылыми әдіснама ұстанымы

 3. Оқытудың саналы түрде болуы мен белсенділігі ұстанымы

 4. Теория мен тәжірибенің байланыс ұстанымы

 5. Көрнекілік ұстанымы

 6. Оқудың түсінікті болу ұстанымы

 7. Білімнің беріктігі ұстанымы (сілтеме керек)

*«Оқытудың бірізділігі және жүйелілігі* ұстанымы. Бұл ұстанымды оқушының білімі берік болу үшін, оның ақылында қоғамды жақсы бейнелеу мақсатында, ғылыми білімді жүйелі және білім алушылардың танымдық мүмкіндіктеріне қарай беру деп түсінеміз. Яғни, білім алушыны дұрыс ойлауға үйрету, ақыл-ойының дамуын жақсартып, бойында дағдыларды қалыптастыру үшін жаттығулар, қисынды ойлау тәсілдерін талап ететін жұмыстар жүргізу. Бұл ұстаным оқытуды рационалдық, эмоцианалдық, мазмұндық, таным, іздеу қабілеттері сынды компоненттерді пайдалану арқылы жүргізуді ұсынады.

 *Ғылыми мазмұн мен ғылыми әдіснама* ұстанымы білім алушыларға ғылымда ашылған жаңалықтарды үйретуді талап етеді. Сондықтан, оқу жоспары мен бағдарламасына ғылыми білім енгізіледі және оларды меңгеру үшін пәндер арасындағы байланыстар қолданылады.

 Ғылымилық ұстанымының талабы – оқушыларға ғылым тарапынан анықталған білімдерді ұсыну. Мектептік білім берудің миссиясы ғылыми білімдерді игерту. Оқудың ғылымилығы алдымен мектеп білімінің жүйесіне және оқытушының оны қалыптастыру ұстанымдарын қатаң ұстануын, материалды оқушыға толық жеткізе алуын талап етеді.

 *Оқытудың саналы түрде болуы мен белсенділігі* ұстанымы. Өз бетімен меңгерілген білім санаға жақсы сіңеді. Білімді саналы меңгеруге оқу желісі, өз бетімен жұмыс, белсенділік, оқу-тәрбие жүйесін ұйымдастыру, білім алушының танымдық іс-әрекетін басқару сынды педагогтің әдіс-құралдары көмектеседі. Білім алушының өзінің танымдық белсенділігі оқу материалын терең және жүйелі түсінуге әсер етеді» [5;99].

 Демек, біріншіден, оқытушы тек бір ғана ұстанымды ұстанып қана қоймай, олардың жүйелілігіне мән беруі керек. Мақсаттарын ғылыми түрде бекітіп, мазмұнын жүйелеп, оқыту барысына талдау жасап, оқушыларға қолайлы жағдайларды жасай алуы керек.

 Екіншіден, оқытушы барлық қарама-қайшылықтарды, педагогикалық үдерістің өзара байланысушы қырларын (білімді игеру және дамыту, білімдегі қарапайымдылық пен жүйенің болуы және т.б.) көре білуі керек және заңдылықтар мен ұстанымдарды сақтай отырып, олардың байланысын қадағалай алуы керек.

 1-кестеде орыс халқының педагогтары ұсынған ең басты педагогикалық ұстанымдар салыстырмалы түрде ұсынылған:

|  |  |  |
| --- | --- | --- |
| А.П.Пинкевич | Н.Медынский | В.Е.Гмурман |
| Оқытудың өмірмен және қоғамдық еңбекпен байланысы (оқушыға тәжірибе жүзінде түсіндіре алу) | **Ғылым негіздерін жүйелі меңгеру (ұстаздың материалды толық меңгеруі)** | **Оқытудың саналылығы және белсенділігі**  |
| Жас ерекшелігі принципін сақтау (жас ерекшелігін ескеріп, материалдың қиындығына қарай бірте-бірте түсіндіру) | **Білімді саналы меңгеру****(ұстаздың берілетін білімді жан-жақты байланыстыра отырып түсіндіре алуы)** | **Оқытудың көрнекілігі****(материал оқушының есінде қалуы үшін және білімнің сапалы болуы үшін көрнекіліктер қолдану)** |
| Оқытудың белгілі бір жас кезеңіндегі білім алушылардың даму деңгейіне сәйкес болуы | **Теорияның тәжірибемен байланысы (білім берудің өмірмен, қоғаммен байланысы)** | **Оқытудың жүйелілігі** |
| Пән мазмұнының ерекшеліктерін, әдістерін анықтау (пән түріне қарай жүйені, жоспарды, көрнекіліктерді анықтау) | **Оқыту процестерінің әр-алуандығы (оқушыны жалықтырп алмау үшін әртүрлі әдістерді қолдана отырып білім беру )** | **Ғылым негіздерін берік меңгеру** |
|  | **Жалпы және политехникалық білім беру** |  |
|  | **Тәрбие беретін оқыту түрі (білім беру арқылы оқушының бойына тәрбие құйып жатқанын ұмытпау)** |  |
| Ескерту: 1-кестедегі мәліметтердің дереккөзі [6;35]. |

Ұстанымдарды сақтай отырып білім берудің маңызы қандай? Жоғарыда аталған барлық ұстанымдар білім алушыға дұрыс тәрбие беру мен оның ойлау қабілетін, қабылдау қабілетін, білімді қорытындылай алу қабілетін дамытуға бағытталады. Демек, педагогтың кәсіби қызметінде ұстаным маңызды рөл атқарады. Ол педагогикалық мақсатқа және бағдарламаға қарай қажетті мазмұнды таңдап алуда және тиімді тәсілдер, құралдар, әдістерді пайдалана білуінде болып табылады.

Қазір білім беру – білім алушының адамгершілік, мәдени, кәсіби сонымен қатар интеллектуалдық деңгейін қамтамасыз етуге бағыттайтын тәрбие және оқытудың үздіксіз үдерісі екені белгілі. Білімгерлердің білім сапасын арттыру, қабілеттерін және шығармашылық белсенділіктерін дамыту үшін пәндерді оқытудағы педагогтың педагогикалық ұстанымын дұрыс таңдай білуіқазіргі таңда алдыңғы орында тұрған өзекті мәселелердің бірі.

 Қазіргі заманғы педагогикалық ғылымда жаңа педагогикалық технологияларды енгізуге, оқыту мен тәрбиелеуде жеке тұлғаға бағытталған тәсілге, тәрбие үдерісін ізгілендіру мен демократияландыруға бағытталған мұғалімнің шығармашылық ізденіс қызметіне баса назар аударылады. Қазіргі мұғалім педагогикалық зерттеулермен тығыз байланысты шығармашылық ізденісті меңгеруі керек.

 Қазіргі заманғы педагог ұстанымының құрамында бірнеше компоненттер бар, оларсыз педагогикалық іс-әрекет өзінің даму әлеуетін жоғалтады:

 оң ынталандыру

даму жағдайларын жасау

бастамаларды қолдау

 өмірді жобалау

рефлексия мен өзін-өзі бағалаудың қажеттілігін қалыптастыру.

білім беру саласындағы ынтымақтастықты ұйымдастыру

Педагогикалық ұстанымда көздеген мақсат іске асу үшін оның тыңғылықты ойластырылуын қадағалауымыз қажет.

 Педагогтың жеке тұлға және маман ретінде дамуына ықпал ету мәселесін жеке қарауды талап етеді. Осыған орай, мақаланың негізгі міндеті де қазіргі мұғалімнің кәсіби қызметінің құрылымындағы педагогикалық ұстанымдары мен рөлін анықтау болып табылады.

Қазақтың ұлы педагогтарының бірі Ахмет Байтұрсынұлы: «Жақсы мұғалім мектепке жан кіргізеді» деп бекер айтпаған. Әр мұғалім өз оқушысының болашағы жарқын болуы үшін ең алдымен өзінің педагогикалық ұстанымдары мен көзқарастарын жүйелеп алуы керек. Себебі ұстаздың ұстанымы шәкірттің білімді дұрыс алуына тікелей байланысты.

**Пайдаланылған әдебиеттер:**

1. Қазақ педагогикалық энциклопедия сөздігі/Алматы. Республикалық баспа кабинеті/1995ж. 185 б.

2. Педагогиканы оқыту әдістемесі: Оқулық// Алматы, 2011// «Дәуір» баспасы// 75 б.

3. Педагогика. Әбиев Ж,Бабаев С, Құдиярова А.М.// «Дарын» әлеуметтік-гуманитарлық институты-2004

4.Қалиев С, /Ахмет Байтұрсыновтың педагогикалық мұраларын зерттеу//Алматы, 2003-95б.

5. Педагогика.Оқулық. 2-ші басылым–С.Әбенбаев//Астана, 2015// «Фолиант» баспасы// 284б.

 6. Педагогика: Учебник для вузов. Стандарт третьего поколения. Под редакцией А.П. Тряпициной// «Питер» баспа үйі, 2014// 85 б.

 7. Әбдіқадрова, Т.Р// Алаш қайраткерлерінің педагогикалық мұралары негізінде ұлттық тұлға қалыптастыру – Алматы, 2101- 41б.

 8. Жалпы педагогика. Бабаев С.Б. Оңалбек Ж.Қ.// Алматы, 2008//228 б.

 9. Айткожин М.А// Педагогикалық технологияларды мектепке енгізудің ғылыми негіздері- Талдықорған, 2017-109 б.

10. Ж.Б Қоянбаев, Р.М Қоянбаев// Педагогика/Университет студенттеріне арналған оқу құралы-1998,378 б.